ร้องเรียนที่ไหนดี
โดย...ชีวรัตน์ กิจนภาธนพงศ์
21 ก.ค. 2558

โดย...ชีวรัตน์ กิจนภาธนพงศ์
มีคนสอบถามมาเยอะพอสมควรว่าเวลามีปัญหาด้านบริการทางการเงิน ถูกหลอกลวงให้ลงทุน แชร์ลูกโซ่ ฯลฯ ควรจะร้องเรียนหน่วยงานไหนดี ที่ไม่ต้องอารมณ์เสียโอนหน้าที่รับผิดชอบกันไปมา
วันนี้แม่ไม้การเงินรวบรวมสายด่วน! ศูนย์รับเรื่องร้องเรียนมาให้คร่าวๆ พอบรรเทาความเดือดร้อนคับข้องใจกันได้บ้าง
- 1213 ศคง. ศูนย์คุ้มครองผู้ใช้บริการทางการเงิน (ศคง.) ธนาคารแห่งประเทศไทย (ธปท.) รับเรื่องร้องเรียนปัญหาการใช้บริการทางการเงินของสถาบันการเงินหรือบริษัทที่อยู่ภายใต้การกำกับดูแลของ ธปท. 
- 1359 ศูนย์รับแจ้งเงินนอกระบบ กระทรวงการคลัง รับเรื่องร้องเรียนธุรกิจการเงินนอกระบบ อาทิ แชร์ลูกโซ่ แชร์ข้าวสาร ฯลฯ และธุรกิจซื้อขายเงินตราต่างประเทศที่ไม่ได้รับอนุญาต
- 1166 สายด่วน สคบ. ของสำนักงานคณะกรรมการคุ้มครองผู้บริโภค (สคบ.) รับเรื่องร้องทุกข์จากผู้บริโภคที่เกิดจากกระทำของผู้ประกอบธุรกิจ ด้านโฆษณา ฉลาก สัญญา การดำเนินคดีแทนผู้บริโภค
- 1186 สายด่วนประกันภัย ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รับเรื่องร้องเรียนเกี่ยวกับการประกันชีวิต การประกันภัย และตัวแทนประกันต่างๆ 
- 1207 SEC Help Center ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กรณีไม่ได้รับความเป็นธรรมในการลงทุน หรือพบการกระทำผิด เช่น การปั่นหุ้น การถูกชักชวนหรือหลอกลวงให้ลงทุน โดยบริษัทที่ไม่ได้รับใบอนุญาตประกอบธุรกิจหลักทรัพย์ 
- 1710 สายด่วน ปปง. ของสำนักงานป้องกันและปราบปรามการฟอกเงิน (ปปง.) รับเรื่องร้องเรียน ร้องทุกข์ และแจ้งเบาะแส เกี่ยวกับการฟอกเงิน
- 1202 กรมสอบสวนคดีพิเศษ (ดีเอสไอ) รับเรื่องร้องเรียนคดีอาชญากรรมพิเศษ ผู้กระทำผิดมีโครงข่ายโยงใยระหว่างประเทศ มีอิทธิพลหนุนหลังและมีความเชี่ยวชาญในเทคโนโลยีระดับสูง ความผิดที่เกิดความเสียหายอย่างยิ่งต่อประเทศชาติและประชาชน
- 02-234-1068 กองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) รับเรื่องร้องเรียนการ​ถูกหลอกลวง ฉ้อโกงจากอาชญากรรมทางเศรษฐกิจ